ባለሥልጣኑ  470 የትራንስፖርት መጠበቂያ መጣሊያዎችን ለአገልግሎት ማብቃቱን አስታወቀ
የአዲስ አበባ ከተማ አስተዳደር የትራንስፖርት ባለሥልጣን 470 የሚደርሱ ዘመናዊ  የህዝብ ትራንስፖርት መጠበቂያ መጠሊያዎችን አስገንብቶ ለአገልግሎት ማብቃቱን አስታወቀ ።የባለሥልጣኑ ምክትል ሥራ አስኪያጅ አቶ ዳዊት ዘለቀ በዛሬው ዕለት ለጋዜጠኞች በሠጡት መግለጫ እንደገለጹት በአዲስ  አበባ ከተማ  በተለያዩ አካባቢዎች ለህብረተሰቡ አገልግሎት መሥጠት የሚችሉ 470 የሚሆኑ ዘመናዊ የትራንስፖርት መጠበቂያ መጠሊያዎችን አስገንብቶ  ለአገልግሎት ክፍት አድርጓል ።የቻይናው ጃንግዚ ወተር ኤንድ ሃይድሮ ፓወር የተባለ ኩባንያ ባለሥልጣኑ ያወጣውን ዓለም አቀፍ ጨረታ በማሸነፍ የ500 የትራንስፖርት መጠበቂያ መጠሊያዎችን  ግንባታ በ 98ነጥብ 9 ሚሊዮን ብር ለማከናወን ተስማምቶ ሥራውን እያጠናቀቀ  እንደሚገኝም  አቶ ዳዊት ተናግረዋል።      እስካሁን ድረስ የ470 የትራስንፖርት መጠበቂያ መጠሊያዎች ግንባታ ሥራ ተጠናቀው  ለአገልግሎት ክፍት ሲሆኑ ቀሪዎቹ 30 መጠሊያ ጣቢያዎች በሁለት ሳምንት ውስጥ  ይጠናቀቃሉ ተብሎ  እንደሚጠበቅ አቶ ዳዊት አስረድተዋል ።ባለሥልጣኑ  ያስገነባቸው  መጠሊያዎች ከማይዝግ የብረት  ግብዓቶች መሠራቱና ፣ ዓለም አቀፍ  ደረጃን ተሞክሮን በመውሰድ  የተገነባ  በመሆኑ ከዚህ ቀደም ከተገነቡት የህዝብ ትራንስፖርት  መጠበቂያ መጠሊያዎች  በአይነቱ ልዩ እንዲሆን አድርጎታል ተብሏል ።የአዲስ አበባ ከተማ አስተዳደር የትራንስፖርት ባለሥልጣን በሁለተኛው ዕድገትና ትራንስፎርሜሽን ዕቅድ በአጠቃላይ 2ሺህ የሚደርሱ የትራንስፖርት መጠበቂያ መጠለያዎችን ግንባታ ለማከናወን አቅዷል ።     